
Проектът е изготвен в изпълнение на мярка № 90 от Плана за действие за 2025 г. с мерките, произтичащи от членството на Република България в Европейския съюз, приет с Решение № 63 на Министерския съвет от 12 февруари 2025 г., във връзка с въвеждане на изискванията на Делегирана директива (ЕС) 2025/149 на Комисията от 15 ноември 2024 г. за изменение на приложенията към Директива 2008/68/ЕО на Европейския парламент и на Съвета с цел отчитане на научно-техническия прогрес (OB L, 2025/149 от 24.1.2025  г.) (Делегирана директива (ЕС) 2025/149), в частта ѝ относно превоза на опасни товари по вътрешни водни пътища (чл. 1, параграф 3 от нея).
Наредба № 16 е издадена на основание чл. 175а, ал. 2 от Кодекса на търговското корабоплаване и съдържа правила относно условията и реда за превоз на опасни и/или замърсяващи товари по море и на опасни товари по вътрешните водни пътища и за обработката им в българските пристанища, в т.ч. изискванията към консултантите по безопасността при превоз и обработка на опасни товари по вътрешните водни пътища. 
С Наредба № 16 в националното законодателство са въведени изискванията на Директива 2008/68/ЕО на Европейския парламент и на Съвета от 24 септември 2008 г. относно вътрешния превоз на опасни товари (ОВ, L 260 от 30.09.2008 г.) (Директива 2008/68/ЕО). Съгласно Директива 2008/68/ЕО превозването на опасните товари по вътрешните водни пътища се осъществява в съответствие с изискванията на Европейското споразумение за международен превоз на опасни товари по вътрешни водни пътища (ADN), подписано в Женева, Конфедерация Швейцария, на 26 май 2000 г. (обн., ДВ, бр. 43 от 2008 г.), ратифицирано със закон – обн., ДВ, бр. 9 от 2006 г. 
Съгласно чл. 2 от Споразумението (ADN) неразделна част от него са Правилата към ADN, които включват предписания относно международния превоз на опасни товари по вътрешните водни пътища и предписания и процедури относно проверките, издаването на свидетелства за одобрение, признаването на класификационни общества, дерогирането, специалните разрешения, контрола, обучението и изпитването на експертите. Приетите по реда и при условията на чл. 20 от Споразумението (ADN) промени в Правилата към ADN влизат в сила за всички държави – страни по ADN, в това число и за Република България. Последните изменения на Правилата към ADN са в сила от 1 януари 2025 г. 
Във връзка с актуализацията на Правилата към ADN е приета Делегирана директива (ЕС) 2025/149 за изменение на приложенията към Директива 2008/68/ЕО, като в чл. 1, параграф 3 от същата се посочва приложимата редакция на правилата към ADN, която е в сила от 1 януари 2025 г.
Предвид изложеното с § 1 от проекта се предлага изменение на чл. 9, ал. 2 от Наредба № 16, с което се посочва актуалната и приложима от 1 януари 2025 г. редакция на Правилата към ADN. На следващо място с § 2 от проекта се предлага допълнение на § 1а от Допълнителните разпоредби на наредбата, с оглед изпълнение на изискването на чл. 2, параграф 1 от Делегирана директива (ЕС) 2025/149 за позоваване на същата при приемането на националните разпоредби. 

